**DEVETDNEVNICA K FRIDERIKU IRENEJU BARAGU**

1. dan

***»Tisti čas nastopi Mihael, veliki knez, ki je postavljen nad sinove tvojega ljudstva. To bo čas stiske, kakršne še ni bilo, odkar so narodi, do tega časa. V tistem času bo rešeno tvoje ljudstvo; vsak, ki se najde zapisan v knjigi. Mnogi izmed teh, ki spijo v prahu zemlje, se bodo prebudili; nekateri za večno življenje, drugi pa za sramoto in večno gnusobo. Razumni se bodo lesketali kakor sijaj neba. Ti, ki so mnoge pripeljali do pravičnosti, pa bodo kakor zvezde za vso večnost (Dan 12,1-3).***

Friderik Irenej Baraga je bil duhovnik, misijonar in škof v severni Ameriki ob Mishiganskih jezerih med izseljenci iz Evrope in domorodnimi indijanci iz plemen Očipva in Otava. Kot kristjan, duhovnik in škof se je posebej trudil imeti rad Boga in ljudi in zanje daroval svoj čas, sposobnosti, denar in še kaj tudi v ekstremnih razmerah sovraštva ljudi in krute narave. Ko prebiramo opis njegovega življenja, nas dvigne, nam je navdih in bi radi še sami delali podobno. To je pravi svetnik. Radi pa bi ga tudi uradno imenovali sveti Friderik Baraga. 1952. leta se je začel postopek za razglasitev njegovega svetništva. Trenutno ima Baraga naslov častitljivi božji služabnik. V postopku obdelave je ozdravljenje na njegovo priprošnjo. Če bo spoznano za medicinsko nepojasnjeno, se bo obravnavalo kot čudež in bo Baraga dobil naziv blaženi. Priporočajmo se mu tudi mi.

Baraga, posreduj pri Bogu za ozdravitev mojih telesnih bolezni, duševnih težav, duhovnih zablod in grehov.

***Molitev za beatifikacijo častitljivega božjega služabnika Friderika Ireneja Baraga:***

***Vsemogočni Bog, Oče luči, ki od tebe pride vsak dober dar in ki si nam po svojem častitljivem služabniku škofu Frideriku Ireneju Baragu poslal tako velikega misijonarja, učitelja in pastirja, usliši naše pobožne molitve in poveličaj ga, da bo pred vesoljno Cerkvijo prištet k zveličanim. To prosimo po Kristusu, našem Gospodu. Amen. Oče naš… Zdrava Marija… Slava Očetu…***

1. dan

***»Tiste dni je prišel Jezus iz Nazareta v Galileji in Janez ga je krstil v Jordanu. Brž ko je stopil iz vode, je zagledal nebesa odprta in Duha, ki se je spuščal nadenj kakor golob. In zaslišal se je glas iz nebes: »Ti si moj ljubljeni Sin, nad teboj imam veselje« (Mr 1, 9-11).***

Baraga se je rodil 29. junija 1797 v gradiču Mala vas pri Dobrniču. Krščen je bil še isti dan v dobrniški župnijski [cerkvi svetega Jurija](https://sl.wikipedia.org/w/index.php?title=Cerkev_svetega_Jurija,_Dobrni%C4%8D&action=edit&redlink=1) z imenoma Irenej Friderik, vendar prvega imena ni nikoli uporabljal, le drugega. Njegova starša - oče [Janez Nepomuk Baraga](https://sl.wikipedia.org/w/index.php?title=Janez_Nepomuk_Baraga&action=edit&redlink=1) in mati [Marija Katarina Jožefa](https://sl.wikipedia.org/w/index.php?title=Marija_Katarina_Jo%C5%BEefa_Baraga&action=edit&redlink=1) (rojena Jenčič) - sta imela pet otrok, izmed katerih je bil Friderik četrti. Oče ni bil bogat, a mati je po smrti svojega očeta podedovala posestvo Mala vas poleg še drugega obsežnega imetja. Bila sta bogaboječa in pobožna ter prizadevna pri preživljanju otrok, da bi jim omogočila dobro izobrazbo.

Hvala Bogu za dar življenja, da smem živeti in ustvarjati na tem svetu, za starše in družino; za dar krsta, da mi je dana možnost spoznanja Boga Očeta, Jezusa, Svetega Duha in življenjskih spremljevalcev Marije, angelov in svetnikov, življenja v župniji, na oratoriju, da mi je dana možnost spoznati kako lepo je živeti čisto, iskreno, božje življenje. Tudi jaz imam ime, ki so mi ga dali starši in me po njem pokliče Bog. Tudi meni je dragi Bog pri krstu rekel: Ti si moj ljubljeni sin, ljubljena hčerka, nad teboj imam veselje. Baraga, posreduj pri Bogu za spoznanje, da sem ljubljen, da imam veliko darov in talentov, veliko možnosti, da na tem svetu naredim veliko dobrega.

*Molitev za beatifikacijo…*

1. dan

***»Jezusovi starši so vsako leto ob prazniku pashe hodili v Jeruzalem. Ko je bil star dvanajst let, so šli na pot po praznični navadi. In ko so se po končanih prazničnih dneh vračali, je deček Jezus ostal v Jeruzalemu, ne da bi njegovi starši to opazili. Mislili so, da je pri popotni druščini, in so prehodili pot enega dne. Nato so ga začeli iskati med sorodniki in znanci. Ker ga niso našli, so se vrnili v Jeruzalem in ga iskali. Po treh dneh so ga našli v templju. Tam je sedèl med učitelji, jih poslušal in vpraševal. In vsi, ki so ga slišali, so bili iz sebe nad njegovo razumnostjo in njegovimi odgovori. Ko sta ga zagledala, sta bila presenečena in njegova mati mu je rekla: »Otrok, zakaj si nama tako storil? Tvoj oče in jaz sva te s tesnobo iskala.« Dejal jima je: »Kako da sta me iskala? Mar nista vedela, da moram biti v tem, kar je mojega Očeta?« Vendar nista razumela besed, ki jima jih je rekel. Nato se je vrnil z njima in prišel v Nazaret ter jima je bil pokoren. In njegova mati je vse, kar se je zgodilo, shranila v svojem srcu. Jezus pa je napredoval v modrosti, rasti in milosti pri Bogu in pri ljudeh« (Lk 2, 41-52).***

Družina Bara je leta 1799 grad Mala vas prodala stavbeniku Santu Treu starejšemu in se preselili na [Grad Trebnje](https://sl.wikipedia.org/wiki/Grad_Trebnje). Mati je umrla leta 1808, oče pa leta 1812, tako je Friderik odraščal v hiši doktorja [Jurija Dolinarja](https://sl.wikipedia.org/wiki/Jurij_Dolinar), laičnega profesorja v [škofijskem semenišču v Ljubljani](https://sl.wikipedia.org/wiki/Bogoslovno_semeni%C5%A1%C4%8De_Ljubljana). Poletja je preživljal pri stricu Ignaciju na gradu [Belnek](https://sl.wikipedia.org/wiki/Grad_Belnek) pri Moravčah.

Tako kot Jezus je tudi Baraga odraščal ob sovrstnikih, učiteljih in odkrival svet. Lahko si samo mislimo, da tudi Baragu ni bilo vedno do učenja. Pripeljalo pa ga je do izobrazbe. Baragovo mladost je zaznamovala smrt staršev in življenje pri sorodnikih in drugih ljudeh. Imel je to srečo, da so bili ti ljudje dobri do njega. Baraga, posreduj pri Bogu spoznanja in hvaležnosti, da imam tudi jaz dobre ljudi okrog sebe in da lahko rastem, se krepim in napredujem v vsakršnem znanju.

*Molitev za beatifikacijo…*

1. dan

***»Jezus je vzel kruh, se zahvalil, ga razlomil, jim ga dal in rekel: »To je moje telo, ki se daje za vas. To delajte v moj spomin.« Prav tako je po večerji vzel tudi kelih in rekel: »Ta kelih je nova zaveza v moji krvi, ki se preliva za vas« (Lk 22,19-20).***

V času šolanja je Baraga v Ljubljani stanoval pri dr. Juriju Dolinarju in se je naučil več jezikov, kar je bilo za njegovo poznejše misijonsko delo odločilnega pomena. Izbral si je tudi bodočo življenjsko družico, Bog pa je odločil drugače. Ko je šel leta 1816  na študij na Dunaj, se je seznanil s svetniškim Klemenom Mario Dvoržakom. Pod njegovim duhovnim vodstvom je hitro napredoval v duhovnosti, odpovedal se je zaročenki in se odločil za duhovniški poklic. Od 1821 do 1824 je bil v ljubljanskem bogoslovju. 21. septembra 1823 je bil posvečen v mašnika in naslednje jutro v ljubljanski stolnici daroval tiho novo mašo pri oltarju Svetega Rešnjega telesa.

Kaj nagne mladega človeka, da se odloči za duhovni poklic? Zagotovo lepota Boga, njegov klic, spoznanje bogastva življenja z njim oz. kako preskromno je to zemeljsko življenje, ki kar kliče k lepšemu, k presežnemu, k nebeškemu. Mlademu človeku se je težko odpovedati družinskemu življenju, vendar ob Bogu njegova odpoved postane darovanje. Biti duhovnik v tesni povezanosti z Bogom in ljudmi je nekaj najlepšega v življenju. Biti delivec Božje navzočnosti in milosti, presega želje po človeškem v duhovniku. Baraga, izprosi pri Bogu, da bom spoznal bogastvo božjega življenja in se prav odločil za poklic, ki ga bom opravljal celo življenje, za zakonsko, družinsko, duhovniško ali redovniško življenje.

*Molitev za beatifikacijo…*

1. dan

***»Jezus se je prikazal enajsterim, ko so bili pri mizi. Grajal je njihovo nevero in trdosrčnost, ker niso verjeli tistim, ki so ga videli obujenega. Rekel jim je: »Pojdite po vsem svetu in oznanite evangelij vsemu stvarstvu! Kdor bo sprejel vero in bo krščen, bo rešen, kdor pa ne bo sprejel vere, bo obsojen. Tiste pa, ki bodo sprejeli vero, bodo spremljala ta znamenja: v mojem imenu bodo izganjali demone, govorili nove jezike, z rokami dvigali kače, in če bodo kaj strupenega izpili, jim ne bo škodovalo. Na bolnike bodo polagali roke in ti bodo ozdraveli« (Mr 16, 14-18).***

Jeseni leta 1824 je Baraga postal kaplan v Šmartinu pri Kranju. Znal je prisluhniti ljudem, prestopil ozke in mrzle pragove janzenizma ter z molitvijo in spokornostjo klical blagoslova na ljudi. Tam je spisal sloveči molitvenik Dušna paša za kristjane, ki je zaznamoval vernost Slovencev še dolga desetletja. Nato je Baraga odšel v Metliko, kjer je deloval v letih 1828–1830. Tudi tu se je z vso vnemo lotil dela za duše: pridigal je, veliko spovedoval in ljudi navdušil za molitev križevega pota. Leta 1830 je izšla v Metliki napisana knjiga Od počeščenja in posnemanja Matere Božje. Prevedel je v slovenščino tudi knjigo sv. Alfonza Ligvorija Obiskovanje Jezusa Kristusa v presvetem Rešnjem Telesu in pozdravljanje Marije, prečiste Device.

Ko kristjan, še posebej pa duhovnik, živi božje življenje, presega vse kar je hudičevega in je njegovo življenje kot cvetoč vrt ob žuborečem potoku. Kako ustvarjalen je bil Baraga, kako je želel, da bi bila povezanost vernikov z Bogom močna in pristna.

Baraga, izprosi pri Bogu, naj nagne k sebi moje srce, da bom tudi jaz cvetoč vrt ustvarjanja in ljubezni do bližnjega.

*Molitev za beatifikacijo…*

1. dan

***»Jezus je pristopil in spregovoril apostolom: »Dana mi je vsa oblast v nebesih in na zemlji. Pojdite torej in naredite vse narode za moje učence: krščujte jih v ime Očeta in Sina in Svetega Duha in učite jih izpolnjevati vse, kar koli sem vam zapovedal! In glejte: jaz sem z vami vse dni do konca sveta« (Mt 28,18-20).***

Janzenisti Baragu v Metliki niso dali miru. Škof Wolf ga je podpiral, obenem pa se kot škof ni želel postaviti proti janzenistom. Zaradi tega in velikih potreb, ki so vladale v misijonskih pokrajinah, se je odločil oditi v Ameriko. Za misijonarski poklic se je odločil, ko je prebral knjižico "Oris zgodovine Cincinnatijske škofije", ki je opisovala tamkajšnje razmere. Od tega so ga hoteli odvrniti sorodniki, ki pa so ga kasneje močno podpirali. Leta 1830 je prispel v [ZDA](https://sl.wikipedia.org/wiki/Zdru%C5%BEene_dr%C5%BEave_Amerike) misijonarit med [Indijance](https://sl.wikipedia.org/wiki/Indijanci).

Misijonski poklic? Ali tudi mene Bog kliče k oznanjevanju ljudem, ki Boga ne pozanjo?

Tudi danes so v naši skupnosti ljudje, ki mislijo, da delajo prav, pa morijo druge. Tudi jaz sem lahko tak. Tudi v meni se lahko zbujajo predsodki. Ko doživljam stisko od drugih, bi najraje pobegnil. Včasih je to rešitev, včasih pa se je z ljudmi treba soočiti in razčistiti. Ko sem sam tak, da morim druge, mi, dragi Bog, daj spoznanja in moči, da se od tega odvrnem.

Baraga, izprosi pri Bogu, da bom presegal predsodke, zamere, zunanji izgled in imel rad vse ljudi, bele, črne, rjave, rdeče in rumene, prijazne in sovražne; naj to presegam z dobrimi deli.

*Molitev za beatifikacijo …*

1. dan

***»Ko se je zdanilo, je Jezus odšel in se napotil na samoten kraj. Množice so ga iskale. Ko so prišle do njega, so ga zadrževale, da ne bi šel od njih. On pa jim je rekel: »Tudi drugim mestom moram oznaniti evangelij o Božjem kraljestvu, ker sem za to poslan.« In oznanjal je po shodnicah v Judeji« (Lk 4, 42-44).***

Na starega leta dan 1830 je Baraga z ladjo prispel v Ameriko. Spomladi 1831 je odpotoval na sever in 28. maja prispel v Arbre Croche (Krivo drevo) na severovzhodni obali Michiganskega jezera k Indijancem iz rodu Otava. Z njimi je najprej komuniciral po tolmaču, hkrati pa se učil otavščine in si sestavljal slovar in slovnico tega jezika. Delo je obrodilo sadove, Otavčani, ki jih je raztresene po velikem področju obiskoval, so se vse bolj oprijemali Kristusa. Poleg krivega drevesa je oskrboval še druge misijonske postojanke ob Michiganskem jezeru: Veliko reko (danes Grand Rapids), Bobrov otok in Manistik. Med Otavani je deloval do leta 1835, ko je bil poslan v La Pointe ob [Gornjem jezeru](https://sl.wikipedia.org/wiki/Gornje_jezero), k plemenu Očipva. Po redko poseljenem indijanskem ozemlju se je pogosto odpravil na [misijonska](https://sl.wikipedia.org/wiki/Misijonar) potovanja, zaradi česar so ga začeli klicati "duhovnik na krpljah".

Ali tudi jaz kaj naredim za druge in ne samo za sebe? Ali ni v delu za druge prisotno tudi veliko zadovoljstvo v duši? Več daš, več imaš in več je to vredno.

Baraga, izprosi pri Bogu, da bom tudi jaz goreče oznanjal evangelij z besedo in s skrbjo za bližnjega.

*Molitev za beatifikacijo …*

1. dan

***»Peter je spregovoril: »Zdaj v resnici razumem, da Bog ne gleda na osebo, temveč mu je v vsakem narodu všeč tisti, ki se ga boji in pravično ravna. Izraelovim sinovom je poslal besedo in jim sporočil evangelij miru po Jezusu Kristusu, ki je Gospod vsega. Veste, kaj se je dogajalo po vsej Judeji, začenši v Galileji, po krstu, ki ga je oznanjal Janez: Veste o Jezusu iz Nazareta, ki ga je Bog mazilil s Svetim Duhom in z močjo; hodil je iz kraja v kraj ter delal dobra dela in ozdravljal vse, ki so bili pod hudičevo oblastjo, zakaj Bog je bil z njim. Mi smo priče vsemu, kar je storil v judovski deželi in v Jeruzalemu. Razpeli so ga na križ in usmrtili. Bog pa ga je obudil tretji dan in mu dal, da se je očitno prikazoval, ne vsemu ljudstvu, temveč pričam, ki jih je Bog vnaprej izbral, nam, ki smo z njim jedli in pili, potem ko je vstal od mrtvih« (Apd 19, 34-41).***

Indijance so belci kvarili z žganjem in svojo pokvarjenostjo. Belci so bili besni na Baraga, ker so imeli zaradi njegovih uspehov manj trgovanja z žganjem, in so ga hoteli ubiti. Ob tem napadu je naredil zaobljubo, da bo vse življenje abstinent. Baraga je prebivalce v Ameriki tudi poučil kako se sadi in vzgaja [sadna drevesa](https://sl.wikipedia.org/wiki/Sadjarstvo) in jim omogočil izboljšati življenje. V svojih misijonih je ustanavljal šole, kjer so se [Indijanci](https://sl.wikipedia.org/wiki/Ameri%C5%A1ki_staroselci) učili branja, pisanja in računstva, njegovi sodelavci pa so poučevali različne obrti, predvsem kovaštvo in tesarstvo. Ker je Baraga izobraževal Indijance, je bil v napoto tudi državi, ki je pritisnila na škofa, da je moral oditi. Leta 1835 je izstopil na južni obali otoka La Pointe. Tu so bivali Indijanci rodu Očipve. Zima, ki je nastopila, je bila ostra, Indijanci so odšli v lovišča z manj snega in Baraga je pozimi napisal pet knjig, med njimi tudi *Zgodovina, značaj, šege in navade severnoameriških Indijancev* in za Očipvejce *Življenje Gospoda Jezusa Kristusa*. Da bi knjige tiskal, se je 29. septembra 1836 odpravil proti Evropi, pripovedoval o Indijancih in nabiral darove. Po vrnitvi ga je škof Rese imenoval za generalnega vikarja za vse tamkajšnje indijansko ozemlje. 24. oktobra 1843 se je preselil na novo misijonsko postojanko v L´Ans. Tu je postavil indijansko vasico, ker so belci hoteli Indijance prepoditi v gozdove. S tem si je nakopal sovraštvo belih bratov in hvaležnost Indijancev.

Kako smo lahko s svojimi dobrimi deli spotika drugim!? Kako je lahko nek človek, ki s svojim delom izstopa iz skupnega razmišljanja družbe, za nas čudak in kako hitro ga napademo!? Svetništvo je ravno herojska krepost delati dobro kljub nasprotovanjem.

Baraga, izprosi pri Bogu, da bom plaval proti toku in kljub nasprotovanjem obdržal pot poštenosti in prizadevanja za dobro.

*Molitev za beatifikacijo …*

1. dan

***»Ker je torej Bog tako usmiljen, vas rotim, bratje: darujte svoja telesa v živo, sveto in Bogu všečno žrtev; to je vaše smiselno bogoslužje. In nikar se ne prilagajajte temu svetu, ampak se tako preobražajte z obnovo svojega uma, da boste lahko razpoznavali, kaj hoče Bog, kaj je dobro, njemu všečno in popolno. Imamo različne milostne darove, pač po milosti, ki nam je bila dana. Če ima kdo dar preroštva, naj ga uporablja v skladu z vero. Kdor ima dar služenja, naj ga uporablja za služenje. Kdor ima dar učenja, naj uči. Kdor ima dar spodbujanja, naj spodbuja. Kdor daje, naj daje širokosrčno. Kdor je predstojnik, naj ga odlikuje vestnost. Kdor izkazuje usmiljenje, naj to dela z veseljem« (Rim 12, 1-2, 6-8).***

Baraga je bil 1853 imenovan za apostolskega vikarja in še istega leta posvečen v škofa. Za sedež vikariata si je izbral Sault Ste. Marie med Gornjim in Michiganskim jezerom. 1857 je bil Gornji Michigan povzdignjen v redno škofijo. Njegovo škofovsko geslo je bilo »*Le eno je potrebno!«* Baraga ni nikoli meril daljav, kadar je šlo za rešitev duš. Večkrat je med potjo spal na snegu, da je prišel do ljudi. Zaradi naporov je začel bolehati za astmo, obolel mu je zvesti sluga in Baraga je bil istočasno škof, saultski župnik, cerkovnik, kuhar in sluga, poleg tega star in slaboten. 1865 ga je zadela rahla kap. Kljub vsemu je v maju naslednjega leta s papeževim dovoljenjem prenesel škofovski sedež v Marquette. 1868 je v noči pred Sv. Tremi kralji je prejel zakramente za umirajoče, 19. januarja pa je mirno umrl. Pokopan je v marquettski stolnici.

Da bi danes kdo razmišljal o rešitvi svoje duše. Pa kje, človek živiš? Danes se živi, uživa in ne sprašuje ali bom rešil svojo dušo ali ne. Jezus, bodi ti vodnik mojega življenja, da ne bom zašel z dobre poti, pošlji mi angele, ki me bodo varovali, vleci me iz temin življenja. Jezus, tudi jaz želim biti za drugega varuh, da se ne bo izgubil.

Baraga, izprosi pri Bogu, da bom svoje talente obogatil z delom in ustvarjalnostjo za Boga in ljudi in da bom ob koncu življenja lahko rekel: dober boj sem izbojeval, tek dokončal, vero ohranil.

*Molitev za beatifikacijo …*